Columbinen verilöyly

Columbinen verilöyly oli  Eric David Harrisin (9. huhtikuuta 1981 – 20. huhtikuuta 1999) ja Dylan Bennet Kleboldin (11. syyskuuta 1981 – 20. huhtikuuta 1999), 20. huhtikuuta 1999 tekemä joukkomurha Columbine High Schoolissa Coloradossa Yhdysvalloissa. He ampuivat hengiltä 12 oppilasta ja yhden opettajan sekä haavoittivat 21 muuta. Verilöyly päättyi heidän ammuttuaan lopuksi itsensä.

Varoitusmerkit
Merkkejä tulevasta alkoi hiljalleen ilmestyä vuonna 1996, kun Eric Harris loi America Onlineen oman kotisivun. Alkuperäinen sivu perustettiin hänen ja Kleboldin tekemien Doom-tasojen ylläpitoa varten, lähinnä ystävien nähtäväksi. Harris teki sivulle myös blogin, joka sisälsi vitsejä ja lyhyitä päiväkirjamerkintöjä koskien hänen ajatuksiaan perheestään, koulusta ja ystävistä. Vuoden loppuun mennessä blogi alkoi sisältää ohjeita siitä, kuinka saada aikaan pientä tuhoa, kuinka valmistaa räjähteitä, sekä tekstinpätkiä ongelmista, joita hän ja Klebold yhdessä aiheuttivat. Alkuvuodesta 1997 blogimerkinnät antoivat jo viitteitä Harrisin yhä kasvavasta vihasta yhteiskuntaa kohtaan.

Harrisin sivulla oli vain muutamia vierailijoita, eikä se aiheuttanut huolta ennen kuin vuoden 1997 loppupuolella, kun Dylan Klebold antoi sivun osoitteen Harrisin entiselle ystävälle, Brooks Brownille. Brownin äiti oli tehnyt Eric Harrisista lukuisia valituksia Jeffersonin piirikunnan seriffintoimistoon uskoen, että poika oli vaarallinen. Nettisivu alkoi täyttyä tappouhkauksista Brooksille ja Dylan tiesi, että jos Brooksilla oli sivun osoite, myös tämän äiti saisi sen käsiinsä, mikä tietäisi jälleen ongelmia Harrisille. Lopulta Brooks Brownin vanhemmat ottivatkin yhteyttä Jeffersonin piirikunnan poliisiin ja tutkija Michael Guerralle kerrottiin sivusta. Guerra huomasi, että sivusto sisälsi väkivaltaisia uhkauksia Columbine High Schoolin oppilaita ja opettajia kohtaan. Harris oli kirjoittanut sivuille myös vihastaan ihmiskuntaa kohtaan ja himostaan tappaa kaikki, jotka ärsyttivät häntä. Verilöylyyn mennessä Harris ehti koota sivuille putkipommien teko-ohjeita, listan aseistaan ja myös yksilöistä, jotka hän haluaisi tappaa, vaikka heidän kokonaissuunnitelmansa ei sellaista sisältänytkään.

30. tammikuuta 1998 Harris ja Klebold otettiin kiinni heidän varastettuaan pakettiautosta työkaluja ja muun muassa tietokoneiden osia lähellä Littletonia, Coloradoa. Molemmat pidätettiin ja he joutuivat oikeuden eteen, jossa heidät todettiin syyllisiksi näpistykseen. Tuomari lähetti heidät nuorisokotiin, jossa he osallistuivat yhdessä lukuisille kursseille, joista yksi oli vihanhallintakurssi. Tällöin Harris aloitti vuoden kestävän terapiajakson psykologin kanssa.

Nuorisokodissa ollessaan molemmat pojat osallistuivat valtuutuskurssille ja tapasivat uudelleenohjausvirkailijan. Hyvän käytöksen johdosta molemmat vapautettiin lopulta viikkoja suunniteltua aiemmin, vaikka he olivatkin edelleen koeajalla. Harris kirjoitti varastettujen työkalujen omistajalle anteeksipyyntökirjeen, jossa hän pyysi anteeksiantoa ja empatiaa. Samalla hän kehuskeli kotisivuillaan teeskennellyllä katumuksellaan ja onnitteli itseään petoksistaan. Harris jatkoi psykologikäyntejään vielä vain muutamaa kuukautta ennen verilöylyä, samalla kun hän ja Klebold hioivat suunnitelmaansa. Kumppanuksista tuntui, kuin he olisivat sodassa yhteiskuntaa ja vihaamiaan henkilöitä vastaan.

Hieman oikeudenkäynnin jälkeen Harrisin blogi katosi ja hänen kotisivunsa muuttuivat takaisin alkuperäiseen muotoonsa, päätarkoituksenaan poikien Doom-peliin luomien tasojen ylläpito. Näihin aikoihin Harris alkoi kirjoittaa ajatuksiaan ja suunnitelmiaan paperivihkoon. Hän päivitti kotisivujaan yhä tiedoillaan edistyksestään aseiden keräilyssä ja niiden pommien rakentelussa, joita he lopulta käyttivät iskussa. Kun sivuston olemassaolo tuli julkiseksi, AOL poisti sivun lopullisesti palvelimiltaan.

Verilöyly 

Tiistaina 20. huhtikuuta kello 10.58 Eric Harris ja Dylan Klebold kantoivat koulurakennuksen ruokalaan kaksi yhdeksän kilon propaanikanisteria, jotka he olivat muuttaneet pommeiksi. Pommit olivat merimiessäkeissä, ja ne oli asetettu räjähtämään klo 11.17 (jolloin Harrisin ja Kleboldin oli tarkoitus ampua rakennuksesta pakenevat pienen ruohokumpareen huipulta) mutteivät kuitenkaan räjähtäneet syystä tai toisesta. Aiempien tietojen mukaan pommien asettamista ei saatu videolle, mutta myöhemmin on tullut esille, että ampujat olivat edellä aikataulusta. Pommien asettamisen jälkeen he ajoivat läheiseen Clement Parkiin ja asettivat sinne räjähteen. Pommi oli asetettu räjähtämään kello 11.14. Sen uskotaan olleen tarkoitettu hämäämään viranomaisia. Pommi räjähti osittain ja aiheutti pienen tulipalon, jonka palokunta kuitenkin sammutti nopeasti.

Kaksikko ajoi sitten takaisin koululle verilöylyssä käyttämissään asuissa ja valmistelivat autopommit. Ampujien ystävä Brooks Brown tuli tällöin pihalle polttamaan savukkeen ja kohtasi Eric Harrisin. He kävivät seuraavan vuoropuhelun:

Brown: ”What the hell is wrong with you, man? You weren't in third hour, you missed the test." 
(Mikä sinua vaivaa? Missä sinä olet ollut? Et ollut kolmannella tunnilla, meillä oli koe.)

Harris: ”It doesn't matter anymore." 
(Sillä ei ole enää väliä.)

Harris: ”Brooks, I like you now. Get out of here, go home."
(Brooks, minä pidän sinusta nyt, lähde pois, mene kotiin.)

Tämän jälkeen Brooks lähti kävellen kotiin ja kuuli laukaukset muttei tajunnut niiden olevan laukauksia.

Ampuminen alkaa

Alkuperäisen suunnitelman epäonnistuttua Eric ja Dylan tapasivat Harrisin auton lähellä ja aseistautuivat. He lähtivät kohti suunniteltua ampumispaikkaa, Dylanin käydessä myös tarkastamassa ruokalaan jätetyt pommit. Suuri määrä oppilaita pakeni ruokalasta kello 11:24:25, viiden minuutin kuluttua ensimmäisistä laukauksista - opettaja Dave Sandersin opastamana. Sanders käytti osan elämänsä viimeisistä hetkistä juosten käytävillä saaden mahdollisimman monia oppilaita turvaan ja pelasti tuona päivänä kymmeniä henkiä. Harris ja Klebold ampuivat kuoliaaksi ja haavoittivat useita matkallaan pihalta sisälle.

Verilöyly kirjastossa
Kirjastossa kaksikko aloitti kuolettavimman ammuskelunsa. 52 oppilasta, 2 opettajaa ja 2 kirjastonhoitajaa piileskeli peloissaan pöytien alla Kleboldin ja Harrisin tullessa sisälle. Klebold ja Harris käskivät kaikkien, joilla on valkoinen lippalakki, nousta ylös. Valkoinen lippalakki oli koulun urheilijoiden tunnusmerkki. Kun kukaan ei noussut, kaksikko alkoi ampua. He kuitenkin myös jättivät muutamia oppilaita henkiin - tärkeimpinä puutikuista aiemmin haavoittunut Evan Todd, jota Dylan pelotteli muttei surmannut sekä molempien tuntema John Savage, jonka Dylan käski juosta tämän kysyttyä häneltä mitä kaksikko teki. Klebold vastasi: 'Noh, tapamme vain ihmisiä.'

Ammuskelun jatkuttua kymmeniä minuutteja kuultiin Kleboldin sanovan, ettei ammuskelussa enää ollut intoa, vaan hänestä voisi olla hauskempaa viillellä ihmisiä.

Tämän jälkeen molemmat etenivät kirjaston pääkassalle ja päättivät sitten lähteä takaisin ruokalaan, Kleboldin vielä pudotettua pöydältä tavaroita maasta ottamallaan tuolilla.

Itsemurha

Kirjastosta lähdettyään kaksikko heitti pienen palopommin tyhjään varastoon ja juoksi pois. Harris yritti ruokalassa vielä räjäyttää yhtä räjähtämätöntä propaanipommia onnistumatta siinä. He heittivät toisen polttopullon, mutta sekään ei syttynyt. Kaksikko lähti nousemaan ylös portaita, jolloin pullo räjähti aiheuttaen pienen tulipalon.  He poistuivat ruokalasta useaan otteeseen, palaten minuuttien sisällä takaisin. Klebold ja Harris katselivat sisään ikkunoista, vilkuillen luokkahuoneissa piileskeleviä oppilaita. He eivät kuitenkaan yrittäneet sisään luokkahuoneisiin.

Kello 12.00 kaksikko meni kirjastoon. He ampuivat poliiseja kohti kirjaston ikkunoista, mutta yksikään poliisi ei loukkaantunut. Tämän jälkeen Harris asettautui kirjahyllyä vasten ja ampui itseään haulikolla. Klebold heitti vielä lähellä olleelle pöydälle polttopullon ennen kuin ampui itseään pistoolilla vasempaan ohimoon.

Uhrit

Uhrit läntisellä sisäänkäynnillä
 Rachel Scott (17) – kuoli ruohoniitylle luotien osuttua häntä päähän, kehoon ja jalkaan
 Richard Castaldo (17) – haavoittui laukauksista käteen, rintaan, selkään ja vatsaan, selviytyi
 Daniel Rohrbough (15) – kuoli portaikkoon luotien osuttua häntä vatsaan, jalkaan ja rintaan
 Sean Graves (15) – ammuttiin jalkaan, selkään ja vatsaan portaikossa, selviytyi
 Lance Kirklin (16) – haavoittui vakavasti osumista jalkaterään, jalkaan, rintaan ja haulikonlaukauksesta leukaan. Selviytyi
 Michael Johnson (15) – ammuttiin kasvoihin, käteen ja jalkaan, selviytyi
 Mark Taylor (17) – ammuttiin rintaan, käsiin ja jalkaan, selviytyi
 Anne-Marie Hochhalter (17) – ammuttiin rintaan, käteen, vatsaan, selkään ja jalkaan, selviytyi
 Brian Anderson (17) – haavoittui lasinsirpaleista, selviytyi
 Patti Nielson (35) – haavoittui sirpaleista, selviytyi
 Stephanie Munson (17) – ammuttiin nilkkaan, pakeni ja selviytyi
 William ”Dave” Sanders (47) – sai osuman päähän sekä jalkaan käytävällä, kuoli elvytyksestä huolimatta verenhukkaan luokkahuoneessa.

Uhrit kirjastossa
 Evan Todd (15) – sai lieviä vammoja puutikuista, selviytyi
 Kyle Velasquez (16) – kuoli luotien osuttua häntä päähän ja selkään
 Patrick Ireland (17) – ammuttiin jalkaan ja päähän, pudottautui ikkunasta ja selviytyi
 Daniel Steepleton (17) – ammuttiin reiteen, selviytyi
 Makai Hall (18) – ammuttiin polveen, selviytyi
 Steven Curnow (14) – kuoli haulien osuttua häntä kaulaan
 Kacey Ruegsegger (17) – ammuttiin olkapäähän, käteen ja niskaan, selviytyi
 Cassie Bernall (17) – kuoli haulien osuttua häntä päähän
 Isaiah Shoels (18) – kuoli luodin osuttua häntä rintaan
 Matthew Kechter (16) – kuoli luodin osuttua häntä rintaan
 Lisa Kreutz (18) – ammuttiin olkapäähän, kämmeneen, käsiin ja reiteen, selviytyi
 Valeen Schnurr (18) – ammuttiin rintaan, käsiin ja vatsaan, selviytyi
 Mark Kintgen (17) – ammuttiin päähän ja olkapäähän, selviytyi
 Lauren Townsend (18) – kuoli useiden luotien osuttua häntä päähän, rintaan ja alaruumiiseen
 Nicole Nowlen (16) – ammuttiin vatsaan, selviytyi
 John Tomlin (16) – kuoli useiden luotien osuttua häntä päähän ja kaulaan
 Kelly Fleming (16) – kuoli luodin osuttua häntä selkään
 Jeanna Park (18) – ammuttiin polveen, olkapäähän ja jalkaan, selviytyi
 Daniel Mauser (15) – kuoli luodin osuttua häntä kasvoihin
 Jennifer Doyle (17) – ammuttiin käteen, jalkaan ja olkapäähän, selviytyi
 Austin Ebanks (17) – ammuttiin käteen ja polveen, selviytyi
 Corey DePooter (17) – kuoli luotien osuttua häntä rintaan ja kaulaan.

Ammuskelussa kuoli kaiken kaikkiaan yksi opettaja ja 14 oppilasta, lisäksi 24 haavoittui. Harris ja Klebold tekivät itsemurhan noin 45 minuuttia ammuskelun alkamisen jälkeen, klo 12:08.

Aseet
Harris ja Klebold hankkivat hyökkäystä varten kaksi 9 mm:n asetta ja kaksi 12-kaliiberista haulikkoa.

Eric Harris

Savage-Springfield-haulikko
Hi-Point 995 9 mm:n karbiini
Harris teki itsemurhan ampumalla haulikolla suuhunsa.

Dylan Klebold

9 mm TEC-9, itselataava yhden käden ase
Stevens 311D, kaksipiippuinen haulikko
Klebold teki itsemurhan ampumalla TEC-9 -aseella vasempaan ohimoonsa.

Molemmilla oli mukana lukuisia veitsiä, 9 mm:n aseiden lippaita, haulikon panoksia sekä erilaisia räjähteitä. Useimpia aseita ei kuitenkaan käytetty.

Vaikutukset

Joukkomurhasta syytettiin etenkin väkivaltaisia tietokonepelejä. Omaiset haastoivat oikeuteen 25 pelifirmaa siistä syystä, että niiden pelit mahdollistivat joukkosurman. Syytettyjen joukossa olivat Sony America, AOL/TimeWarner, ID Software, Atari, Sega of America, Virgin Interactive Media, Activision, Polygram Film Entertainment Distribution, New Line Cinema, GT Interactive Software ja Nintendo.

Aiheeseen pohjautuvia elokuvia
Michael Moore: Bowling for Columbine (2002)
Gus Van Sant: Elephant (2003)
Ben Coccio: Zero Day – Nuoret tappajat (2003)

Lähteet

Aiheesta muualla

Bill Clintonin presidenttikausi
Rikokset Coloradossa
Vuoden 1999 rikokset
Koulusurmat Yhdysvalloissa
Seulonnan keskeiset artikkelit